
1. CONSIDERAŢII GENERALE REFERITOARE LA DEFINIREA ŞI TIPOLOGIA PARTIDELOR POLITICE DIN EUROPA OCCIDENTALĂ

 

 

Diversitatea vieţii politice europene constituie o provocare pentru eforturile de sistematizare întreprinse de ştiinţele politice care trebuie să abordeze problema factorilor ce generează această diversitate, precum şi metodele clasificărilor ei. Majoritatea teoreticienilor recunosc faptul că existenţa partidelor politice constituie condiţia de bază a democraţiei reprezentative, iar lupta lor pentru cucerirea puterii, prin procesul electoral, reprezintă elementul ei esenţial. Partidele politice sunt, aşa cum sublinia Max Weber, "copiii democraţiei şi ai votului universal". Chiar dacă alţi teoreticieni subliniază rolul democraţiei directe, partidele reprezintă intermediarii indispensabili ai voinţei politice a cetăţenilor. Istoria vieţii politice a partidelor reprezintă un fenomen caracteristic mai ales Europei, iar fiecare ţară are memoria ei colectivă, o cultură politică complexă, irepetabilă. Investigarea teoretică pune în evidenţă faptul că există şi elemente comune, asemănări, care fac posibilă elaborarea unei tipologii, dar şi o "piaţă comună europeană a partidelor politice", reflectată în Parlamentul European.

Primele partide politice au apărut în secolul al XIX-lea, în Marea Britanie (Partidul Conservator, 1832), în Statele Unite ale Americii (Partidul Democrat, 1828). Încă de la început, partidele au fost organizaţii formate din persoane care au împărtăşit aceleaşi concepţii ideologice, subscriind la un set comun de valori şi care au acţionat pentru cucerirea puterii în vederea aplicării programului lor politic. Conform acestei definiţii generale, fiecare partid exprimă o filosofie politică, are un anumit mod de organizare (statut, program, organe de conducere) şi are drept scop cucerirea puterii politice astfel încât grupurile reprezentate să distribuie avantajele materiale şi simbolice obţinute la nivel social.

Reflecţia teoretică asupra partidelor politice a început cu lucrările elaborate de E.Burke (Reflections on the Revolution in France,1790), iar prima încercare de realizare a unei tipologii a partidelor aparţine lui Alexis de Tocqueville (De la démocratie en Amérique, 1835). Teoria asupra partidelor a evoluat de la o abordare normativă spre un demers ştiinţific lansat de Max Weber, K.Marx, E.Durkheim, R.Michels, M.Ostrogorsky, André Siegfried etc. Teoria claselor sociale dezvoltată de Karl Marx a fost prima încercare majoră de explicare ştiinţifică a vieţii politice printr-o abordare sociologică care avea la bază studiul relaţiilor economice, mai ales al relaţiilor de proprietate, considerate determinante. Max Weber, economist şi sociolog german, a studiat problema originii capitalismului, considerând că, în societate, valorile şi instituţiile politice au un rol esenţial. Aceste două orientări ale teoriei partidelor au marcat evoluţia acesteia, modul în care a abordat natura şi definirea partidelor politice, funcţiile pe care ele le au în societate şi în viaţa politică, funcţionarea lor ca organizaţii, raportul lor cu anumite ideologii, relaţiile dintre partide, dinamica şi evoluţia partidelor în relaţia cu societatea. De-a lungul timpului, partidele politice au evoluat, modificându-se atât ele însele, cât şi raporturile dintre ele şi relaţia lor cu electoratul.

În secolul al XX-lea a avut loc o explozie a cercetărilor teoretice asupra fenomenului politic şi, în special, asupra partidelor politice, remarcându-se contribuţiile teoretice ale lui Robert Dahl, S.Lipet şi S.Rokkan, G.Sartori, Jean Blondel şi aportul sociologiei electorale elaborate de Richard Rose, David Butler şi Alain Lancelot etc. Lucrarea fundamentală a lui Maurice Duverger, “Partidele politice”, a reprezentat un demers global şi sistematic asupra partidelor politice, subliniind caracterul lor instituţional. Elaborarea unei tipologii a partidelor politice a avut la bază, mai ales, luarea în considerare a dimensiunii organizaţionale a partidelor. Anii '80 au fost marcaţi de elaborarea unor mari sinteze teoretice, cum ar fi cele scrise de H.Daalder şi P.Mair, Pierre Avril, Klaus von Beyme etc. În deceniul al nouălea, criza partidelor politice a adus în dezbaterea teoretică problema finanţării partidelor, cauză a multor scandaluri politice, problema relaţiei dintre partidele politice şi societatea reală (P.Birnbaum, P.Bourdieux), specificul partidelor unice (Raymond Aron), dezbaterile referitoare la autonomia politicului (G.Sartori), studiul funcţiei partidelor (E.E.Schattschneider, V.O.Key, P.H.Merkl, R.G.Schwartzenberg, G.Lavan).

Problema tipologiei partidelor reprezintă o temă centrală a teoriei partidelor politice, care pune în prim-plan dimensiunea sociologică, ideologică, organizatorică a evoluţiei acestora. În tentativa de a realiza o tipologie a partidelor politice, M.Duverger a plecat de la distincţia făcută de Max Weber între partide de cadre şi partide de masă, distincţie considerată de analişti încă actuală. Studiul lor a arătat că partidele de cadre de tip clientelar sunt considerate deseori "cluburi politice episodice", iar partidele care au un suport electoral de masă sunt animate de profesionişti în comunicare şi lideri carismatici. M.Duverger subliniază, de asemenea, că partidele de cadre sunt creaţii din interior, în timp de partidele de masă captează mesaje din exteriorul sistemului puterii. Ulterior, teoria a fost dezvoltată de Jean Charlot, Samuel Eldersveld, Angelo Panebianco care au nuanţat distincţia între aceste tipuri de partide. Teoreticianul Siegmund Neumann a abordat problema partidelor de integrare socială asemănătoare partidelor de masă care se caracterizează prin faptul că au un număr mare de membri şi sisteme de încadrare a cetăţenilor. Aceste partide "care atrag totul" (numite catch-all sau attrape-tout) au fost studiate recent de Otto Kirchheimer.

Mulţi cercetători au clasificat partidele politice conform criteriului opoziţiei dreapta /stânga (M.Duverger). Partidele de stânga au fost definite ca partide ce urmăresc realizarea unor schimbări revoluţionare sau reformiste, a justiţiei sociale, promovând o concepţie egalitaristă. Partidele de dreapta au fost considerate partizane ale conservării stărilor existente, ale inegalităţii economice şi sociale, ale neintervenţiei statului în economie. Din această perspectivă, "centrul politic" a devenit zona de întâlnire a "dreptei stângii" şi a "stângii dreptei" (M.Duverger). Dualismul fundamental al familiilor politice a fost amplu criticat de mai mulţi teoreticieni care au subliniat ambiguitatea fundamentală a acestei dihotomii şi faptul că nu explică o multitudine de realităţi politice, aşa cum sublinia politicianul Raymond Boudon. Alţi cercetători au încercat să amendeze şi să renoveze teza opoziţiei dreapta /stânga folosită foarte des, în practică şi în teoria politică, utilizând teza "dualismelor încrucişate" (M.Duverger), teoria clivajelor (S.Rokkan, Douglas Rae, Michael Taylor), criteriile ideologice (Arendt Lijphart).

Paradigma celor patru clivaje fundamentale, elaborată de Stein Rokkan, a încercat să explice motivele apariţiei partidelor politice şi specificul lor. Conform opiniei autorului, aceste clivaje îşi au originea în cele trei revoluţii succesive ce au marcat evoluţia politică a Europei: revoluţia naţională, revoluţia industrială şi revoluţia internaţională. Fiecare revoluţie este urmărită pe două axe conflictuale: axa funcţională şi cea teritorial-culturală. Conform acestei viziuni, fiecare revoluţie a produs câte două clivaje. Revoluţia naţională a cauzat clivajul biserică / stat pe axa funcţională şi centru / periferie pe axa teritorial-culturală. Revoluţia industrială a produs clivajul capitalişti / muncitori pe axa funcţională şi clivajul sector primar / sector secundar pe axa teritorial-culturală. În acest context, revoluţia internaţională a produs scindarea reformişti / comunişti, pe linia mişcării muncitoreşti. Aceste coordonate au constituit fundamentul unei tipologii a familiilor partidelor politice din Europa. Teoria lui S.Rokkan permite identificarea a opt familii politice: partidele muncitoreşti şi aliaţii lor, partidele patrimoniale, democraţia creştină, autonomiştii, centraliştii, ecologist-agrarienii, anticlericalii şi producătorii. Ca modalitate de abordare, această tipologie îmbină poziţia istorico-conflictuală a dezvoltării politice cu cea funcţionalistă, luând în considerare funcţia societală a partidelor, baza economică şi socială a acestora.

Aplicarea paradigmei Rokkan pentru identificarea unei tipologii a partidelor politice suscită, actualmente, numeroase dezbateri, atât ideologice, cât şi de ordin epistemologic. Teoreticianul Pierre Bourdieu afirma că însuşi termenul de "familie politică" pare a fi contradictoriu, ca şi realitatea pe care o reflectă, realitate ce implică deseori "conflicte şi divorţuri".

Unii teoreticieni au contestat însăşi noţiunea de "clivaje", considerate drept criteriu al clasificării, fiind depăşite de alte elemente definitorii: conflicte, dualisme (Duverger), origine (Panebianco) etc. Diversele modele de analiză, explicative sau interpretative, nu au putut ignora însă nevoia de identificare şi clasificare a partidelor politice, utilizarea tradiţiei tipologice, baza oricărei abordări teoretice cu caracter ştiinţific.

Dincolo de aceste critici, perspectiva deschisă de paradigma lui Rokkan este încă fertilă teoretic şi poate fi completată cu alte abordări care iau în considerare "dimensiunile multiple" ale diversităţii partidelor politice. Din această perspectivă, naşterea şi evoluţia unui partid politic sunt rezultatul focalizării mai multor dimensiuni sau clivaje care converg, explicând identitatea familiilor politice. Unii teoreticieni (Jean şi Monica Charlot) propun o clasificare combinată care să ia în considerare mai multe criterii şi care să reflecte perioada de turbulenţă politică, specifică scenei politice actuale, ce a dus la "îngheţarea clivajelor". Se afirma, astfel, nevoia unei abordări deschise asupra unui fenomen politic care poate fi greu redus la anumite concepte, iremediabil limitate. Din punct de vedere metodologic, ar putea fi utilă o clasificare multicriterială a partidelor care să ia în considerare mai multe variabile, în scopul de a obţine categorii cât mai omogene în interior şi cât mai diferite între ele. Această perspectivă ar lua în considerare şi dinamica reală a partidelor politice, ar face posibilă tipologizarea lor. 

În actualul context politic şi ştiinţific, revenirea teoretică asupra partidelor politice este necesară, mai ales din perspectiva realizării unui demers comparativ, la nivel european, care să pună în evidenţă aspecte specifice legate de originea lor, de modalităţile de organizare internă, de articulările dintre diferite nivele ale partidelor, de relaţiile dintre membrii lor şi elite, dintre partide şi electorat. Un interes deosebit prezintă studiul reconfigurării marilor familii politice europene, mutaţiile produse la nivelul culturii politice, al strategiilor şi aspectelor legate de comunicare politică.

 

 

2. PARTIDELE DE ORIENTARE POLITICĂ DE STÂNGA ŞI CENTRU-STÂNGA

 

 

2.1 Caracteristici actuale ale partidelor social-democrate europene

Conform definiţiei, social-democraţia este o concepţie şi o mişcare politică apărută în secolul al XIX-lea care a cuprins atât orientări marxiste, cât şi orientări nemarxiste, acoperind realităţi politice, istorice şi teoretice diferite. Nota comună a diverselor forme de social-democraţie o reprezintă efortul de a analiza critic capitalismul, respingerea revoluţiei violente ca modalitate de schimbare a societăţii şi realizare a justiţiei sociale. Istoria social-democraţiei arată clar că ideologiile politice nu se supun unor definiţii stricte şi că ar fi necesar să distingem între marxism, socialismul democratic şi social-democraţie.

Din această perspectivă, marxismul implică acceptarea materialismului istoric şi a caracterului limitat al schimbării politicii în cadrul capitalismului. Socialismul democratic afirmă că proprietatea asupra mijloacelor de producţie constituie o problemă centrală a vieţii economice, dar că se pot produce schimbări şi prin mijloace democratice. Social-democraţia are multe puncte comune cu socialismul democratic, dar respinge ideea priorităţii raporturilor de proprietate, considerând esenţială problema redistribuirii şi egalităţii realizate în cadrul unei economii mixte. Alte definiţii pun în legătură social-democraţia cu socialismul, căreia îi respinge "faţada burgheză" şi influenţa neoliberalismului. 

Se consideră că actul oficial de naştere al social-democraţiei este apariţia lucrării lui Eduard Bernstein, "Socialismul teoretic şi social-democraţia practică", scrisă în 1899. Principala problemă teoretică şi practică a social-democraţiei a fost delimitarea de partidele revoluţionare, respingând cucerirea puterii politice prin revoluţie. Până la sfârşitul primului război mondial, concepţia social-democrată este dominată de ideologia marxistă şi a coexistat cu valorile social-comuniştilor. În perioada interbelică, are loc ruperea social-democraţiei de comunism şi începe o perioadă de redefinire ideologică. În cadrul social-democraţiei se conturează două tendinţe: curentul reformist, reprezentat de Leon Blum, şi curentul revizionist, fundamentat, în principal, de Henri de Man. După cel de-al doilea război mondial, ideologia social-democrată a fost puternic influenţată de raţionalismul critic al lui Karl Popper.

Conform teoriei clivajelor, elaborată de S.Rokkan, social-democraţia reprezintă categoria partidelor muncitoreşti care cuprinde partidele care s-au constituit pe clivajul proprietar/muncitor. Din această familie politică fac parte partidele socialiste, social-democrate, muncitoreşti ce acoperă realităţi politice diferite de la ţară la ţară, dar şi elemente comune din punct de vedere istoric, ideologic şi al acţiunii politice, ceea ce a constituit baza internaţionalizării lor politice. Referitor la ceea ce analiştii numesc "partide de stânga", în care este inclusă şi social-democraţia, se poate observa că trăsăturile comune iniţiale erau legate mai ales de legătura cu mişcarea sindicală şi rolul Internaţionalei socialiste. Din punct de vedere istoric, partidele de stânga au luat naştere din mişcarea muncitorească de apărare a intereselor clasei muncitoare care a apărut în secolul al XIX-lea. Partidele germane, austriece, britanice, belgiene, spaniole, scandinave, franceze au fost foarte legate de mişcarea sindicală, intrând în categoria "partidelor indirecte", în care cel ce dorea să adere se afilia întâi la sindicat şi apoi la partid. Destinul Internaţionalei socialiste a pus în evidenţă forţa realităţilor naţionale care au accentuat diferenţele şi conflictele dintre diferite partide de stânga. Dincolo de aceste divergenţe, au existat programe politice comune: afirmarea întâietăţii muncii asupra capitalului, apărarea intereselor materiale şi morale ale muncitorilor, voinţa de a interveni în funcţionarea mecanismelor economice pentru a realiza o redistribuire echitabilă a veniturilor, susţinerea naţionalizărilor, a planificării economice etc. 

În perioada postbelică, s-au continuat cele patru mari tradiţii: tradiţia chartistă şi laburistă cu originea în legătura dintre mişcarea sindicală şi stânga politică; tradiţia democrat-socialistă, mai detaşată de sindicalism, în care un rol deosebit l-au avut intelectualii ce activau în "partidele de idei" (acestea au cunoscut o ascensiune deosebită în anii '70-'80, prin personalităţi ca F.Mitterand, Mario Soarés, Felipé Gonzalez); tradiţia social-democrată care s-a distins prin internaţionalism; tradiţia comunistă care a evoluat ca o ramură a social-democraţiei, detaşându-se, ulterior, prin ideologia ce susţinea caracterul revoluţionar al schimbării sociale sau reformismul radical.

Alături de partidele de stânga s-au poziţionat, în ultimele decenii, partide ce aveau originea în altă tradiţie politică (democrat-creştine, liberalismul reformator de tip social-democrat, chiar partidele de extremă stânga) şi partide nou apărute pe scena politică (ecologiştii, sau ceea ce s-a numit "stânga aliată").

La începutul anilor '80, partidele social-democrate s-au aflat sub puternica influenţă a politicii de tip neoliberal. Neoliberalismul lansat de administraţia Reagan (Reagonomics) a devenit foarte ofensiv la nivel internaţional. Principiile noii politici (new politics) afirmate de Ronald Reagan susţineau ca rolul statului să fie limitat, asigurând doar cadrul dezvoltării sectorului privat, considerat a fi motorul principal al creşterii economice şi îmbunătăţirii condiţiilor de viaţă. În acest context, modelul social-democrat a fost puternic criticat economic, social şi moral. Din perspectivă neoliberală, acest model era considerat ineficient economic şi generator de inegalităţi sociale, chiar dacă urmărea limitarea acestora.

În scopul adaptării la provocările epocii, în ultimul deceniu, în cadrul social-democraţiei a fost elaborată teoria numită "A Treia Cale", promovată mai ales de fostul preşedinte american Bill Clinton, premierul britanic Tony Blair şi de cancelarul german Gerhard Schröder. Manifestul politic lansat, intitulat "Europa: A Treia Cale - Noul Centru", se baza pe noile valori ale modernismului şi pragmatismului. Filosofia New Labour are drept coordonate principale redescoperirea individului, a iniţiativei individuale care foloseşte solidaritatea socială pentru a se afirma, protejarea individului de deriva statului birocratic şi de violenţă. Afirmarea valorilor comunitare (community) a devenit un pilon central al discursului social şi politic al Partidului laburist britanic care readuce în discuţie valorile naţiunii, familiei, responsabilităţii. Premierul britanic, Tony Blair, şi laburiştii australieni şi neozeelandezi au promovat astfel de poziţii comunitariste împrumutate de la democraţii americani. Teoreticienii consideră că "noua social-democraţie" cu o "nouă agendă politică" este rezultanta acţiunii a trei revoluţii: globalizarea, schimbările produse în viaţa personală şi noile relaţii cu natura. În acest context, "A Treia Cale" propune o serie de direcţii de acţiune politică menite să remodeleze societatea capitalistă: reconstruirea statului, reînnoirea societăţii civile, o economie mixtă, care îmbină sectorul public şi sectorul privat, o societate "inclusivă" în locul vechiului sistem de protecţie socială, democratizarea familiei, cosmopolitismul ce implică regândirea naţiunii şi o nouă politică internaţională. Deşi se doreşte o nouă social-democraţie, o alternativă la capitalism şi socialismul critic, "A Treia Cale" a fost amplu dezbătută, considerată chiar "o trădare teoretică", o "mască" în spatele căreia capitalismul îşi continuă drumul său. Din această perspectivă, o parte a teoreticienilor vorbesc despre nevoia inventării unei "noi stângi". Alţi politologi apreciază teoria "A Treia Cale" ca viabilă, cu condiţia ca ea să-şi îndeplinească programul politic şi să implice o comunitate activă, de fapt, să devină o nouă "A Treia Cale".

Analiştii consideră că, în ultimele decenii, partidele social-democrate au înregistrat o profundă transformare pe linie ideologico-programatică, o schimbare din punct de vedere sociologic, o adaptare la modul de reglementare de tip "corporatist", mutaţii semnificative la nivelul politicilor guvernamentale. Din punct de vedere programatic s-a înregistrat tendinţa de apropiere de politica neoliberală şi de "noua politică", ceea ce a dus la o modernizare din perspectivă neoliberală. Noul profil ideologic şi programatic al social-democraţiei a fost produsul combinării mai multor configuraţii tematice: problema stabilităţii statului bunăstării, problema locurilor de muncă (temă tradiţională a stângii); teme provenite din agenda neoliberală: privatizare, prioritatea economiei de piaţă, menţinerea stabilităţii preţurilor, reforma sectorului public, discursul nevoii de rigorism în legătură cu reforma fiscală, flexibilitatea pieţei muncii şi schimbările produse la nivelul muncii; a treia categorie tematică a fost inspirată de liberalismul cultural (post-materialismul), definit de Ronald Inglehart.

Unele partide social-democrate, mai ales din Marea Britanie, Belgia şi Germania, au adus în prim-plan şi o a patra tematică, focalizată pe lansarea unei linii moderate a conservatorismului clasic, pe ideea "legii şi ordinii", mai ales referitoare la lupta împotriva criminalităţii şi realizarea unui control mai eficace al imigraţiei. Partidul laburist britanic a integrat problema "legii şi ordinii" în logica temei importante a comunitarismului. În fiecare ţară, partidele social-democrate au combinat aceste teme în funcţie de specificul societăţii respective, elaborând un discurs "attrape-tout", rezultantă a coexistenţei mai multor matrici distincte, de tipul "puţin din toate" (puţin new politics, puţin neoliberalism, puţină social-democraţie). Confruntarea politică stânga / dreapta s-a centrat mai ales pe problema rolului reglator al pieţei în societate şi, mai ales, în piaţa muncii. În prezent, "stânga occidentală" este preocupată de utilizarea banilor publici, de existenţa unui sector public, de politica fiscală care să redistribuie veniturile, colaborând uneori cu sindicatele pentru atingerea acestor obiective politice.

Din perspectivă istorică, se poate afirma că social-democraţia europeană a urmat, în ultimele decenii, linia profund moderată (moderat neoliberală, moderat nonliberală, moderat ecologistă, moderat securitară). Toate aceste aspecte au fost cuprinse sub conceptul fundamental de modernitate, câmp tematic revendicat în mod ofensiv de partidele social-democrate prin termeni des folosiţi, cum ar fi "nou", "reînnoire", "competenţă", "responsabilitate", "eficacitate", "deschidere" etc. Noua linie programatică şi ideologică social-democrată reprezintă o deschidere ideologică istorică spre clasa mijlocie şi noua realitate social-economică, manifestând cea mai avansată depolarizare ideologică din istoria socialismului european.

Din punctul de vedere al modalităţii de acţiune politică, partidele social-democrate europene au fost determinate să accepte orientări neoliberale, deşi, la nivelul discursului, au fost mai deschise către social şi valorile stângii tradiţionale. Procesul integrării europene, exigenţele criteriilor de convergenţă ale Uniunii Europene Monetare au impus guvernelor social-democrate europene adaptarea la politica economică neoliberală de tip anglo-saxon. După cel de-al doilea război mondial, nucleul dur al formulei ideologice neoliberale a intrat în dezbaterea marilor familii politice europene şi a economiei mixte, care să coincidă cu interesele claselor populare. În prezent, adeziunea conştientă şi explicită la o politică europeană comună neoliberală a obligat partidele social-democrate să efectueze un salt ideologic şi practic decisiv, optând pentru rolul economiei de piaţă, devalorizarea statului activ economic, abandonând astfel unul din elementele fundamentale ale politicii social-democrate: rolul statului în producţie şi în elaborarea politicilor sociale.

Cercetările actuale arată că aceste schimbări au produs un şoc la nivelul coeziunii sociale şi culturale a organizaţiilor de partid care au sesizat, în interiorul lor, "fractura socială" între clasele periferice şi partid. Clasele defavorizate s-au simţit astfel excluse din spaţiul instituţional şi cultural social-democrat, instalându-se o barieră în partid, între "cei de sus" şi "cei de jos". Acest proces s-a desfăşurat în timp, atingând continuitatea sociologică a partidelor social-democrate. Pe lângă această presiune ideologică a neoliberalismului, ca ideologie dominantă, au avut loc schimbări importante de ordin sociologic. La nivel organizaţional, s-a produs o schimbare a stratificării sociale interne a partidelor social-democrate, crescând ponderea claselor mijlocii salariate, mai ales urbane, instruite şi provenite din zona sectorului public, scăzând prezenţa clasei muncitoare (în sens tradiţional).

Din punct de vedere electoral, puterea de penetrare a social-democraţiei în mediul muncitoresc a scăzut semnificativ. Analizele de sociologie electorală surprind această scădere a influenţei partidelor social-democrate în rândul clasei muncitoare, bazinul electoral fiind constituit din clasele mijlocii care, în mod tradiţional, n-au aparţinut stângii. Această creştere a compensat reculul electoratului muncitoresc clasic, ce a fost înlocuit de categoria salariaţilor, categorie care cultivă liberalismul, dar se opune conservatorismului dreptei autoritare şi elitiste. 

Analiştii subliniază că toate aceste mari schimbări structurale produse la nivelul partidelor social-democrate europene arată că, actualmente, clasele populare sunt private de o reprezentare politică eficace. Această lume a claselor defavorizate, populare, foarte variată şi fragmentată nu şi-a găsit identitatea şi propriii reprezentanţi, neexistând încă "partide ale săracilor" în peisajul politic actual.

O altă schimbare importantă a fost determinată de relaxarea legăturii dintre partidele social-democrate şi sindicatele muncitoreşti. În toate ţările Europei occidentale s-a manifestat fenomenul ieşirii din câmpul politic al sindicatelor, dar şi ieşirea din câmpul sindical a politicienilor, cei doi actori distanţându-se semnificativ. Aceasta a constituit o schimbare importantă în istoria social-democraţiei, caracterizată, de-a lungul timpului, de alianţa între partid şi sindicate.

În concluzie, se poate afirma că actuala social-democraţie europeană este foarte diferită din punct de vedere sociologic şi ideologic de social-democraţia tradiţională. Analiştii subliniază că structura "inter-clase" corespunde retoricii sale, partidele social-democrate manifestându-se mai ales ca forţe de coeziune şi echilibru, atractive din punct de vedere electoral. 

 

2.2 Coordonate ale activităţii partidelor comuniste 

Căderea Zidului Berlinului şi dezmembrarea Uniunii Sovietice au fost momente istorice importante ce au marcat activitatea partidelor comuniste din Europa occidentală, identitatea spaţiului lor politic şi electoral. După perioada anilor '70, când aceste partide au cunoscut un reviriment semnificativ, în anii '80 acestea au suferit un recul politic şi electoral accentuat care a dus la marginalizarea lor în peisajul politic european.

Evoluţia partidelor comuniste în anii '90 a manifestat tendinţe variate, una din aceste tendinţe fiind transformarea lor în partide social-democrate sau socialiste. Partidul Comunist Italian s-a transformat în Partidul Stângii Democratice (PDS) şi apoi în Democraţii de Stânga (DS). În Finlanda, Liga Democratică s-a transformat în Alianţa Stângii (VAS) care este actualmente la guvernare. În Danemarca, vechiul partid comunist s-a transformat în Partidul Socialist Popular (SF) care obţine în mod obişnuit 7-10% din voturi. Alte partide comuniste şi-au menţinut în totalitate linia politică tradiţională (partidul comunist portughez şi cel grec) sau parţial (partidul comunist german, austriac, belgian sau luxemburghez). 

Reconfigurarea partidelor comuniste europene a continuat cu evoluţia lor spre partide ecologiste, cum s-a întâmplat în Ţările de Jos. În Olanda, partidul comunist olandez s-a autodizolvat, înfiinţând o nouă formaţiune politică (Groen-Links) de orientare roşu/verde care beneficiază, în medie, de 7-10% din voturi, cu influenţă puternică în unele oraşe olandeze (ex.: Amsterdam). Aceeaşi traiectorie a urmat şi partidul comunist suedez, în perioada 1970-1980, ca apoi în anii '90 să includă elemente ale unor noi mişcări sociale.

O altă coordonată importantă a fost influenţarea partidelor social-democrate europene prin intelectualii membri ai partidelor comuniste, cum a fost cazul Greciei şi al partidului comunist din Marea Britanie care a influenţat Partidul Laburist. 

În contextul politic actual, se poate observa că polul radical anti-sistem al partidelor comuniste, prezent mai ales în Grecia, Luxemburg, Austria, Belgia, reprezintă, deocamdată, o mică pondere politică şi electorală.

Analiştii politici subliniază că partidele comuniste europene întâmpină mari dificultăţi de adaptare la marile schimbări ale societăţii şi la dispariţia Uniunii Sovietice de pe scena politică a lumii. Problema majoră este cea a heterogenităţii lor, având roluri politice diferite în sistemele politice respective. Semnificativ este faptul că aceste partide nu formează, la nivel european, un grup unic în Parlamentul European, ceea ce pune în evidenţă handicapul organizaţional şi, de aici, cel financiar (doar federaţiile europene ale partidelor beneficiază de fonduri bugetare). Dificultăţile întâmpinate de partidele comuniste derivă şi din marile diferenţe de statut (de la partide marginalizate, la partide care au participat la coaliţii guvernamentale) şi sunt, deseori, în concurenţă electorală cu partidele ecologiste sau de extremă stângă (cum este în Franţa Liga muncitorească sau Liga comunistă revoluţionară, în Belgia partidul ex-maoist etc.). Dincolo de aceste dificultăţi, analiştii subliniază existenţa unui mare potenţial politic, mai ales în valorificarea unor noi forme contestatare (aşa cum s-a întâmplat la ultimele alegeri din Franţa, după ce partidul social-democrat s-a aflat la guvernare).

În noul context european şi internaţional, partidele comuniste au încercat o mişcare de reînnoire la nivel organizaţional, urmând strategii foarte variate. Partidul Comunist Francez şi P.C.Spaniol s-au integrat în coaliţii ale Stângii Unite, prin care au obţinut, pe termen scurt, rezultate electorale deosebite şi au participat la guvernare.

Toate aceste schimbări produse la nivelul partidelor comuniste europene au încercat să fie adaptări la noile provocări ale societăţilor moderne, urmărind să obţină scoruri electorale satisfăcătoare la alegerile naţionale şi europene (P.C.Portughez a obţinut în medie 9% la alegerile naţionale, 11% la alegerile europene; P.C.Suedez în ultimii cinci ani a obţinut în medie 16% la alegerile naţionale şi 13% la alegerile europene). Alte partide comuniste au înregistrat un declin electoral, cum ar fi Stânga Unită în Spania, unde la alegerile naţionale din 2000 a obţinut 5,5%. Acest fenomen a dus la o cvasimarginalizare politică şi electorală, aşa cum a fost situaţia partidului comunist austriac (0,5-0,7%), belgian (care a obţinut în medie 0,2-0,6% în ultimii 5 ani), luxemburghez (1,6-3,7%) şi german (0,5%).

O geografie electorală a repartizării şi orientării partidelor comuniste arată că în nordul Europei (Suedia, Danemarca, Norvegia), partidele comuniste care s-au angajat pe linii moderne au obţinut performanţe electorale, în timp ce în Sud, chiar dacă s-a menţinut linia tradiţională, s-au păstrat rezultatele iniţiale. În centrul Europei, partidele comuniste au devenit cvasi-marginalizate. 

În cadrul actualului sistem politic european, partidele comuniste au, aşadar, roluri diferite, fie că apără interese regionale (cum este situaţia partidului comunist german în landurile de Est sau a celui portughez), fie că s-au aflat în coaliţii de guvernare (Franţa, Finlanda, Italia), pe o perioadă limitată, în ultimii 10 ani.

La nivel european, partidele comuniste, cum ar fi cel francez, cel portughez, coaliţia de stânga spaniolă şi comuniştii greci, aparţin grupului Stânga Unitară Europeană/Stânga Nordică din Parlamentul European. Numele grupului parlamentar evocă cele două tradiţii ale acestei orientări politice, dar şi elementele lor comune.

 

2.3 Apariţia şi evoluţia partidelor ecologiste 

Mişcarea politică ecologistă a urmărit elaborarea unei concepţii menite a fundamenta măsurile corespunzătoare pentru apărarea naturii de agresivitatea civilizaţiei. Ecologismul denunţă aspectele negative ale civilizaţiei industriale (poluarea, risipa resurselor, creşterea aglomerărilor urbane etc.), ca şi pericolul armelor nucleare sau a tehnologiilor nucleare. Din punct de vedere programatic, ecologiştii susţin necesitatea reorientării activităţilor umane prin renunţarea la tehnologizarea excesivă şi la economiile agresive faţă de natură şi elaborarea unor politici de protejare a naturii.

În cadrul ecologismului, se pot distinge mai multe orientări: cea "nostalgică", ce susţine renunţarea la progresul tehnic; economia "creşterii zero", ce recomandă încetinirea dezvoltării pentru a opri risipa resurselor şi agravarea poluării mediului; mişcarea pentru ecodezvoltare, ce promovează o nouă viziune asupra relaţiei dintre om şi mediu. Această orientare a dominat Conferinţa pentru protecţia mediului de la Rio de Janeiro, din iunie 1992, unde s-a elaborat o nouă strategie numită "dezvoltarea durabilă". Dezvoltarea durabilă acceptă continuarea creşterii economice, cu condiţia ca aceasta să contribuie la ameliorarea calităţii vieţii în toate ţările lumii, în condiţiile protecţiei mediului înconjurător. În acest scop, s-a propus dezvoltarea tehnologiilor nepoluante, lichidarea sărăciei în lume, obiective incluse în Declaraţia de la Rio, document de mare actualitate internaţională.

Evoluţia partidelor ecologiste în Europa pune în evidenţă ascensiunea acestora, în ultima perioadă, în eşalonul naţional al scenei politice din cele mai multe ţări ale Europei occidentale. Aceste partide reprezintă o experienţă specifică, cu totul aparte, pentru analiza partidelor din punct de vedere organizaţional. Această particularitate provine, conform opiniei analiştilor, din ideologia proprie, din proiectele politice şi din caracteristicile militanţilor săi.

Primul partid ecologist creat în Europa a fost cel britanic, în 1973, iar primul partid ecologist cu reprezentare naţională a fost partidul olandez Groenlinks care, la alegerile din 1990, a reprezentat orientarea roşu/verde. În Franţa, Partidul Verzilor s-a înfiinţat în anul 1984.

În anii '80, s-au succedat în valuri apariţii de noi partide ecologiste, deşi a existat o "preistorie" a acestora, în multe ţări din Europa, reprezentată în special de activitatea organizaţiei Green Peace. În timp, aceste partide s-au consolidat, ajungând chiar să participe la guvernare, la nivel naţional sau regional (ca în Germania, 1998-2001; Franţa, 1997; Finlanda, 1995; Belgia, 1999; Suedia, 1998). Din punct de vedere istoric, se poate constata, aşadar, durabilitatea partidelor ecologiste până în prezent, nici unul nedispărând de pe scena politică europeană. Deşi s-au înregistrat şi momente de criză şi de recul electoral, partidele ecologiste au rezistat acestora, reuşind să se adapteze în permanenţă provocărilor societăţii.

Examinându-se programul lor electoral se poate afirma că el a fost dominant moderat, deşi, iniţial, partidele ecologiste s-au afirmat ca partide anti-sistem politic. Actualmente, numeroase partide ecologiste afirmă explicit dorinţa de a cuceri puterea, fiind evidentă schimbarea lor de poziţie şi de organizare, în funcţie de schimbările raporturilor de forţe interne. Analiştii au subliniat că ritmul modificărilor structurilor formale indică existenţa unor cicluri de dezvoltare a partidelor politice ecologiste.

Proiectul ideologico-organizaţional iniţial al partidelor ecologiste era dominat de sloganul "a face din politică altceva", a controla politicul, a pune în practică altfel de practici politice, diferite de cele clasice sau tradiţionale. În acest context, fiecare membru al partidului era un militant. În Germania, s-a vorbit de "democraţia de bază"; în Belgia de "democraţie integrală" etc. Acest proiect iniţial s-a confruntat, în timp, cu variate constrângeri şi oportunităţi care au determinat schimbări radicale în evoluţia lor electorală şi intrarea progresivă în sistem. Această schimbare a implementat modul de funcţionare, repartiţia puterii între diferite nivele ale partidului şi ideologia partidului.

Conform unor studii realizate recent, partidele politice cunosc, în general, o evoluţie care cuprinde momentul existenţei lor ca mişcări sociale (t0), înfiinţarea lor, fără însă a poseda toate atributele unui partid şi fără participare la alegeri (t1). În timp, partidul se consolidează din punct de vedere financiar şi ca forţă numerică poate participa la alegeri, fără să obţină rezultate deosebite (t2). În faza următoare, partidul obţine o reprezentare electorală care îi permite accederea la rangul de partid parlamentar (t3), moment considerat un salt calitativ în evoluţia oricărui partid politic. În această etapă, s-a constatat că orice organizaţie politică suferă modificări esenţiale. În etapa instituţionalizării (înscrierea partidului în sistemul politico-instituţional), din punct de vedere operaţional, partidul îşi reproduce sau îşi prelungeşte prezenţa politică în parlamentul naţional sau federal (t4). În etapa superioară (t5), partidul poate accede la guvernare. Partidele ecologiste franceze şi germane au urmat acest traseu politic, dar celelalte partide au avut căi proprii de evoluţie. Studiul evoluţiei şi răspunsului la situaţii de criză a pus în evidenţă gradul de adaptare a partidelor la situaţii de criză, a arătat gradul ridicat de adaptabilitate a partidelor ecologiste, ceea ce deschide noi perspective de evoluţie.

 

2.4 Manifestări ale extremei stângi în Europa 

Privită din perspectiva unui demers comparativ european, familia politică a extremei stângi nu poate fi rezumată numai la partidele cu această orientare politică. Manifestări de orientare extremă stânga se regăsesc, de fapt, la nivelul sindicatelor, asociaţiilor şi regrupărilor care se raportează în mod specific la politic, uneori distanţându-se inclusiv de această orientare.

Geneza extremei stângi se plasează în perioada anilor 1960-1970, membrii acesteia provenind dintre participanţii la mişcările studenţeşti din 1968, fiindu-le caracteristică o forţă de negare foarte accentuată a "stării de fapt a societăţii".

Conform opiniei teoreticienilor, extrema stângă reprezintă "stânga stângii", care ocupă spaţiul politic din afara partidelor comuniste care sunt considerate de electorat "prea centriste".

Partidele de extremă stânga sunt considerate partide integraliste care susţin ideea schimbării având la bază un model istoric al societăţii şi care atrag membrii mişcării muncitoreşti. Referinţele teoretice şi doctrinare, ca şi suportul social, aparţin, în general, mişcării muncitoreşti, încă din 1950, când şomajul masiv a determinat radicalizarea acestei categorii sociale. Impunerea modelului social-democrat în cadrul Internaţionalei socialiste a determinat depărtarea unor activişti care vor forma partide de extremă stânga. Această delimitare critică de social-democraţie reprezintă una din trăsăturile definitorii ale extremei stângi, mai ales faţă de partidele comuniste care nu sunt atât de ferme în denunţarea derivelor social-democraţiei şi ale regimurilor comuniste autoritare. 

Partidele nordice de extremă stânga se caracterizează printr-un profil de tip New Left eco-alternativ şi antimondializare. Acestea au, în prezent, o puternică influenţă asupra mişcării de extremă stânga, ca şi partidele din Franţa ("Lupta muncitorească"). În Italia s-a format Partidul Refondării Comuniste care este o încercare de constituire şi consolidare a unui pol meridional al extremei stângi. În Franţa, extrema stângă a cunoscut un reviriment, dovedind că este capabilă să existe din punct de vedere electoral, mai ales datorită reculului socialist francez la ultimele alegeri. În Olanda se întâlnesc cele două tipuri de extremă stânga: partide de orientare maoistă care au doi deputaţi în Parlament şi Stânga ecologistă. În ţările nordice sunt puternice influenţele troţkiste şi sunt foarte intense relaţiile cu partidele comuniste (ex.: Finlanda). În alte ţări sunt prezente influenţe ale unor mişcări radicale, teroriste, de tip "Brigăzile roşii", ca şi manifestaţiile antimondializare şi antieuropene.

Partidele de extremă stânga reprezintă, în spaţiul politic european, zona discursului critic radical referitor la societatea capitalistă, în condiţiile în care societatea civilă are încă probleme de identificare şi acţiune. Mulţi teoreticieni semnalează prezenţa unor orientări radicale diferite la nivel politic şi social, care consideră că societatea nu se identifică cu capitalismul şi că este nevoie să se asigure primatul acesteia.

 

 

 

 

 

 

 

 

 

 

 

 

 

3. PARTIDE DE ORIENTARE POLITICĂ DE DREAPTA ŞI CENTRU-DREAPTA

 

 

3.1 Evoluţii actuale ale partidelor conservatoare europene

Conform definiţiei, conservatorismul este o orientare politică ce preferă păstrarea stării de fapt (status-quo) sau acceptă modificări minore, fiind împotriva unor schimbări radicale şi rapide în viaţa politică, economică sau socială. Fondator al conservatorismului este considerat Edmund Burke (1729-1797), care pleda pentru apărarea ordinii tradiţionale, subliniind că o comunitate politică poate fi menţinută numai dacă procesul de schimbare va fi moderat, incluzând treptat elementele noi în cadrul instituţiilor existente şi testate de-a lungul timpului ca fiind pozitive. Axul doctrinei conservatoare este susţinerea proprietăţii private, ca temei pentru asigurarea libertăţii individuale şi menţinerea ordinii sociale. 

În evoluţia conservatorismului se pot distinge trei tradiţii: 1) orientarea teologică, reprezentată în conservatorismul francez din secolul al XIX-lea de către Joseph de Maistre, iar în secolul al XX-lea de Charles Maurras şi mişcarea politică Acţiunea Franceză; 2) conservatorismul german raţionalist care consideră statul ca un mijloc pentru emanciparea umană (Hegel, Fichte); 3) conservatorismul britanic sceptic, înclinat spre o soluţie de mijloc între intervenţionismul statal şi restrângerea intervenţiei statului.

Referitor la instituţiile democraţiei, unii adepţi ai dreptei consideră că instituţiile reprezentative conduc la aristocraţie, alţii la dictatura mulţimii (a străzii), pe când alţii le preţuiesc ca fiind factori stabilizatori ai societăţii. Conservatorii britanici, francezi şi italieni acceptă sistemul parlamentar. Conservatorii germani sau unguri tind să fie autoritari.

Istoricul Eugen Weber pune în contrast "vechea Dreaptă italiană" - social-conservatorii moderaţi şi liberali - cu "noua Dreaptă naţională", care s-a afirmat în anii 1890 - considerată o mişcare mai curând decât un partid, dispreţuind sistemul parlamentar, dar este activistă şi radicală. Cei dintâi erau "moderaţi în metode şi conservatori în vederi". Ceilalţi preferau schimbarea de dragul schimbării, dar şi schimbări care se îndepărtau de la democraţie: schimbare radicală în toate instituţiile existente, pentru a spori puterea statului. "Vechea Dreaptă" avea în vedere ordinea pe care o dorea în termeni constituţionali şi parlamentari; cea nouă voia puterea nu pentru a menţine ordinea existentă, ci pentru a-şi propune propria sa ordine, autoritară. Acolo unde conservatorii acceptau necesitatea unor limite şi concesii, un sistem de frânare şi balans corespunzător mişcărilor de pendul ale opţiunii populare, concepţia radicalilor despre eficienţa politică era totalitaristă.

Aceste observaţii se pot aplica, cu anumite variaţiuni, aproape tuturor ţărilor unde venise la putere o guvernare de tip "noua dreaptă": în Marea Britanie, Franţa, Italia şi Belgia, unde regimul parlamentar şi constituţional era deja bine stabilit la sfârşitul secolului al XIX-lea; în Finlanda, unde un astfel de regim a fost instaurat o dată cu independenţa, după 1917; în Ungaria, unde parlamentul servea interesele unei coaliţii conducătoare, cu interese latifundiare şi financiare. De exemplu, în Finlanda, partidul conservator aflat la putere a suprimat, în 1932, revolta naţionalistă a mişcării radicale lapone - Mişcarea Populară Patriotică (MPP). Aceasta era menită să constituie un front atât împotriva socialismului cât şi a comunismului, o replică finlandeză a Crucii de Foc din Franţa, oferind o alternativă la mişcările mai extremiste ale Dreptei din afara partidelor, care ameninţau legea, pacea, ordinea din ţară.

În legătură cu tendinţele naţionaliste, care sunt atât de asociate cu partidele de dreapta, se poate afirma că acestea s-au manifestat la nivelul asociaţiilor revoluţionare numai începând din ultima treime a secolului al XIX-lea, iar atunci în anumite zone. Conservatorii britanici, belgieni şi austrieci nu apreciază naţionalismul. Nici patriotismul moderaţilor francezi şi finlandezi nu este împins la limitele nemoderate susţinute de o Dreaptă şi mai naţională.

Din punct de vedere economic conservatorii au devenit mediatorii lumii industriale şi de afaceri, în timp ce liberalii reprezentau interesele micii burghezii şi ale clasei de mijloc. În secolul al XIX-lea, partidele conservatoare reprezentau nobilimea, formându-se pentru a lupta împotriva principiilor Revoluţiei franceze şi pentru apărarea vechiului regim reprezentând dreapta istorică. Deşi, la început, partidele conservatoare se opuneau liberalilor, care erau purtători de cuvânt ai burgheziei, ulterior au devenit reprezentantele clasei de afaceri, deplasându-se spre centru, ca şi liberalii, de altfel, care s-au deplasat spre centrul-stânga ideologic, propunând o nouă ideologie a clasei mijlocii, bazată pe welfare (bunăstare).

Analizând raportul conservatorism/liberalism, se poate observa că există câteva contradicţii în cadrul doctrinei conservatoare şi diferenţe destul de accentuate faţă de liberalism. De exemplu, ostilitatea conservatorilor faţă de burghezie i-a făcut adesea să mobilizeze ţărănimea şi chiar să susţină cauza muncitorilor. Pentru aceasta, Biserica le-a acordat sprijinul, ceea ce le-a adus de multe ori succesul în alegeri. Deşi numită cu apelativul "dreapta clasică", partidele conservatoare au reuşit să mobilizeze pentru a apăra ordinea socio-economică stabilită nu numai burghezia, ci şi ţărănimea, clasele de mijloc şi chiar unele segmente importante ale proletariatului care aparţineau stângii, cum ar fi salariaţii şi muncitorii nesindicalişti. Totuşi, ca şi în cazul partidelor creştin-democrate, studiile sociologice electorale demonstrează că "efectul patrimoniu" rămâne determinantul esenţial al votului dreptei. La început, dreapta a trebuit să recurgă la valorile legate de tradiţie, de religie sau de patrie, însă acum conservatorii îşi fac un scop principal din apărarea economiei de piaţă, aceasta şi pe fondul afirmării individualismului, ceea ce accentuează definirea lor ca "partide patrimoniale".

Cercetările actuale subliniază că în Europa există patru partide care ilustrează cel mai bine unitatea politică a reprezentanţilor capitalismului liberal-conservator: Uniunea Creştin-Democrată (CDU) şi Uniunea Social-Creştină (CSU) în Germania, Partidul Conservator în Marea Britanie şi Partidul Popular Spaniol. Conservatorii britanici au servit mult timp drept model pentru dreapta europeană.

În Scandinavia, anii '80 şi începutul anilor '90 au fost de bun augur pentru conservatorii scandinavi care au cunoscut o ascensiune faţă de rivalii lor radicali şi liberali. Liderii lor, Paul Schlüter în Danemarca şi Carl Bildt în Suedia, au condus guverne de coaliţie de dreapta.

 

3.2 Dimensiuni ale evoluţiei partidelor democrat-creştine

Conform opiniei teoreticienilor, în peisajul politic european se pot distinge trei familii de orientare de dreapta: o familie democrat-creştină, o familie liberală şi o familie conservatoare, excluzând extrema dreaptă naţionalistă, populistă sau fascistă. În accepţiunea lui Daniel Seiler, dreapta democrat-creştină se apropie cel mai mult de centru.

Explozia partidelor de orientare democrat-creştină a avut loc după cel de-al doilea război mondial. Toate ţările catolice din Europa Occidentală au cunoscut înfruntarea dintre Biserică şi Stat, acest conflict depăşind, în cele din urmă, conflictul de clasă. Astfel s-au creat, sub influenţa episcopatului, partide care au fost susţinute de catolicism. Puternic înrădăcinate într-o reţea de sindicate şi de organizaţii sociale, cooperatiste şi culturale, aceste partide au reuşit să grupeze lumea catolică şi să frâneze expansiunea partidelor muncitoreşti. După cel de-al doilea război mondial, partidele catolice au avut o tentativă de deschidere adoptând filosofia "personalistă", devenind partide democrat-creştine. Astfel, partidele democrat-creştine au devenit prin excelenţă partide de guvernare în Belgia, Italia şi în Ţările de Jos, nu şi în Franţa, unde legăturile Bisericii cu dreapta monarhistă au împiedicat crearea unui mare partid catolic. În Germania, Partidul de orientare democrat-creştină s-a transformat în partid conservator, fără să-şi schimbe denumirea, nici legăturile sale internaţionale. Sub influenţa sa, Uniunea Europeană a Creştin-Democraţilor a avut o legătură instabilă cu dreapta europeană prin Partidul Popular European.

Studiul istoriei acestei familii politice pune în evidenţă câteva trăsături comune ale partidelor democrat-creştine: 

1. Trăsătura definitorie a partidelor democrat-creştine este promovarea moralei creştine şi respectul pentru proprietate, ceea ce determină includerea acestor partide în categoria partidelor patrimoniale (conform paradigmei lui S.Rokkan). 

2. Partidele democrat-creştine reflectă, destul de fidel, structura socială a comunităţii catolice, şi anume faptul că ele dispun de o bază militantă şi electorală care se regăseşte la nivelul tuturor claselor sociale (ceea ce D.Seiler numeşte interclasism). În unele ţări, democraţia creştină se sprijină pe organizaţiile sindicale puternice şi revendicative, trăsătură comună cu partidele muncitoreşti. De exemplu, în cazul Flandrei, unde clasa muncitoare nu s-a laicizat, creştin-democraţii obţin mai multe voturi de la proletari decât Partidul Muncitoresc. Pe de altă parte, populaţia rurală, care se caracterizează printr-o viaţă socială mai aproape de practica religioasă a susţinut puternic democraţia creştină. Prin urmare, practica religioasă şi nu clasa socială a constituit factorul determinant în acordarea voturilor partidelor democrat-creştine. 

3. Diversitatea ideologică a democraţiei creştine. Se pot distinge trei ideologii diferite în cadrul catolicismului francez – integrismul, democraţia, şi progresismul - de fapt, o dreaptă, un centru şi o stângă. Dreapta creştin-democrată este pragmatică şi puţin ideologică, apropiindu-se foarte mult de liberalism. Stânga democrat-creştină are un caracter pronunţat ideologic şi această orientare este cunoscută sub numele de "progresism" sau de "radicalism creştin". Aceste caracteristici sunt prezente şi în Ţările de Jos şi Austria. 

Formaţiunile democrat-creştine au profitat mult timp de pe urma eterogenităţii ideologice şi sociale. De aceea, atât în Benelux, cât şi în Italia, democraţia creştină constituie pivotul marii majorităţi a guvernelor, iar rezultatul participării la guvernare este semnificativ. Din 1945 şi până la dispariţia sa, creştin-democraţia a condus destinele Italiei. În Marele Ducat de Luxemburg, creştin-socialiştii (PCS) au condus toate guvernele, cu excepţia legislaturii 1974-1979. În Ţările de Jos, Partidul Catolic Popular (KVP), şi apoi Adunarea Democrat-Creştină (CDA) au făcut parte din toate combinaţiile electorale din 1919 până în 1994. În Belgia, Partidul Catolic a făcut parte din toate guvernele dintre cele două războaie mondiale, când împreună cu liberalii, când împreună cu socialiştii. Din 1994, social-creştinii au participat la toate guvernările, cu excepţia guvernului de coaliţie format din partidele laice, impus în 1945 de "Question Royale" şi de coaliţia între partidele anticlericale. Aceştia au condus toate guvernele, cu excepţia perioadei 1947-1949, când a fost lider P.H.Spaak, şi a anului 1973, când a condus E.Leburton. După federalizarea Belgiei, Partidul Popular Creştin Flamand (CVP) va deţine postul de prim-ministru. În Austria, după război, guvernele au fost conduse de populişti (ÖVP) în alianţă cu social-democraţii, apoi singuri până la victoria Partidului Libertăţii (SPÖ) care, în 1971, a deschis epoca Kreisky. În 1987, Austria a revenit la înţelegerea între cele două mari partide. Între 1945 şi 1960, democrat-creştinii s-au orientat spre alianţe guvernamentale cu liberalii, după 1961 orientarea lor s-a îndreptat spre centru-stânga, unindu-se cu partidele muncitoreşti.

4) De-a lungul istoriei democraţiei creştine, programul politic este cel care a reuşit să stopeze divizarea sa, realizând o unitate fragilă pe termen scurt. Programul creştin-democrat a fost destul de pragmatic şi şi-a propus să susţină anumite valori ale moralei creştine, precum şi anumite interese, cum sunt reţelele de învăţământ şi sanitare instituite de Biserica catolică.

În secolul al XX-lea s-a manifestat o puternică dinamică a partidelor democrat-creştine, în care se combină cele patru trăsături constitutive ale tipului creştin-democrat (cum ar fi în Austria, Belgia, Italia, Luxemburg, Ţările de Jos şi Elveţia). Cea mai reprezentativă este "Democrazia Cristiana" în Italia, care se bucura şi de sprijinul sindicatelor muncitoreşti şi de susţinerea din partea organizaţiilor agricole.

Studiile actuale arată că în Austria, Luxemburg, Ţările de Jos şi Elveţia, caracterul religios pluralist al partidelor muncitoreşti exercită o atracţie puternică asupra mişcării sindicale creştine. În Austria, problema este dublată de existenţa unui centru sindical unic ce include trei secţiuni: socialistă, creştină şi comunistă. În Elveţia, Partidul Democrat-Creştin şi-a păstrat originalitatea, exprimând din ce în ce mai puţin voinţa politică a muncitorilor catolici. În Germania, Uniunea Creştin-Democrată (CDU) a reuşit să aibă o poziţie puternică cu preţul renunţării la programul său iniţial. În toate aceste ţări, deschiderea partidelor anticatolice faţă de credincioşi, secularizarea societăţilor occidentale şi apariţia în prim-plan a valorilor economice şi ale bunăstării personale au concurat la slăbirea democraţiei creştine.

În concluzie, se poate spune că orientarea spre dreapta a creştin-democraţiei are caracter relativ, în cadrul acestei orientări fiind prezente mişcări sindicaliste puternice, singura constantă fiind, în ideologia lor, promovarea moralei creştine şi respectul pentru proprietate, ceea ce îndreptăţeşte includerea lor în cadrul partidelor patrimoniale.

 

3.3 Elemente definitorii şi tendinţe actuale ale liberalismului în Europa

Liberalismul a fost, ca practică politică, doctrina definitorie a Occidentului timp de patru secole, dar termenul în sine este mult mai recent. Deşi se vorbeşte despre J. Locke sau Montesquieu ca despre nişte gânditori "liberali", ei înşişi nu se considerau aşa. Astfel, în mod paradoxal, în anumite ţări oamenii au început să vorbească despre "liberalism" când ei, de fapt, încetaseră să mai fie liberali. Aşa s-a întâmplat mai ales cu liberalismul german, în timpul Iluminismului. Şcoala germană a dreptului natural (reprezentată îndeosebi de Immanuel Kant şi Wilhelm von Humboldt) a avut rolul său în elaborarea teoriei liberalismului (un bun exemplu este opera lui Humboldt, "Limitele acţiunii statului", scrisă în 1791 şi publicată abia în 1857). Liberalismul, în sensul istoric şi european al cuvântului, a fost şi a rămas adânc înrădăcinat în istoria politică americană. Potrivit standardelor europene, Constituţia Americii este prototipul constituţionalismului liberal în înţelesul clasic şi cel mai strict al termenului.

Prin urmare, în timp ce un liberalism mai puţin elaborat teoretic a constituit, între secolele al XVII-lea şi al XIX-lea, tendinţa fundamentală a civilizaţiei occidentale, "liberalismul" ca denumire pleno jure, a reprezentat o sinteză a acestei experienţe ce a dobândit un statut şi o recunoaştere ulterioară. Cazul Franţei, în acest context, este reprezentativ pentru dinamica liberalismului în general. Aici, prin Benjamin Constant şi Alexis de Tocqueville, liberalismul a depăşit caracteristicile dobândite în secolul al XVIII-lea şi a ajuns la una dintre cele mai bine formulate versiuni; cu toate acestea, în Franţa, liberalismul lui B.Constant şi al şcolii sale era deja înlăturat de Revoluţia din 1848. Până la prăbuşirea vechiului regim, şi anume atât timp cât au existat monarhiile absolute, a existat o antiteză permanentă între monarhie şi republică. După aceea, când s-au înfiinţat republicile, sau atunci când puterea monarhiilor a fost anihilată, a apărut în prim-plan o altă antiteză, cea între liberalism şi democraţie. Dar, curând, apariţia unui al treilea protagonist politic a condus la o nouă aliniere a fronturilor opuse, acesta fiind, în Europa, socialismul. Pe măsură ce socialismul devenea purtătorul de cuvânt al solicitărilor clasei muncitoare, liberalii şi celelalte partide de dreapta erau, şi rămân în continuare, constrânse să manevreze acelaşi spaţiu electoral şi, prin urmare, erau forţate să se conformeze acestei direcţii.

Locul privilegiat al dezvoltării liberalismului a fost Marea Britanie unde a evoluat în legătură cu filosofia pragmatică dominantă, cu religia anglicană şi practicile politice parlamentare. Benjamin Constant (1767-1830), unul din principalii teoreticieni ai liberalismului, sublinia că libertatea este triumful individului atât asupra autorităţii care vrea să guverneze prin despotism, cât şi asupra maselor care reclamă dreptul de a supune minoritatea majorităţii. 

Doctrina economică a liberalismului a fost elaborată de economistul englez Adam Smith (1723-1790). În secolele al XVIII-lea şi al XIX-lea, teoria liberalismului este reprezentată de John Locke, Benjamin Constant, Montesquieu, Adam Smith, David Ricardo, J.S.Mill, J.Bentham. Gândirea liberală a evoluat prin diversificarea punctelor de vedere, astfel că în locul unei doctrine unitare se constată proliferarea unei diversităţi de curente. Din punct de vedere teoretic, problema pe care şi-o pune liberalismul este libertatea exterioară, deci preocuparea sa majoră constă în mod special în aceea ca nici un om să nu fie privat de libertate fără proces şi fără cauză justă. În baza acestei premise, liberalismul a fost definit iniţial, foarte simplu, drept teoria şi practica protecţiei juridice, prin intermediul statului constituţional, al libertăţii politice individuale şi libertăţii individuale.

Denumirea de "liberal" a fost aplicată pentru prima dată unui partid din Spania, în 1810, dar programul acestui partid imita conştient constituţionalismul englez. În epoci şi locuri diferite, în funcţie de împrejurări sau de adversarii cu care s-a confruntat, liberalismul a luat forme diferite. De exemplu, liberalismul din perioadele mai puţin dominate de influenţa religiei diferă de cel din perioadele religioase; liberalii din ţările catolice diferă de cei din ţările protestante. În sfârşit, asemenea altor şcoli de gândire, liberalismul a cunoscut ample diviziuni şi evoluţii specifice în fiecare ţară europeană, în fiecare etapă a evoluţiei sale.

Conform opinii teoreticienilor, există deosebiri clare între liberalismul clasic şi cel modern. Deschiderea morală a liberalismului modern consideră că nu toţi indivizii, ci numai cei mai buni dintre ei sunt îndreptăţiţi să aibă pretenţii faţă de autoritatea politică. Liberalii clasici diferă de cei moderni şi prin teza că acţiunea politică este nenaturală şi nerecomandată. Liberalismul modern pune sub semnul întrebării autoritatea politică, dar, de regulă, caută, mai degrabă, să o reformeze decât să o ocolească pur şi simplu. Principiul de bază al liberalismului modern îl constituie ideea că politica este ceva artificial şi guvernarea este necesară, dar nu este şi naturală.

Din punct de vedere social, liberalii s-au grupat pentru a apăra interesele burgheziei, împreună cu partidele conservatoare. În mod paradoxal, ei s-au împotrivit multă vreme democratizării alegerilor, considerând că electoratul se poate comporta autoritar, punându-i într-o poziţie de inferioritate faţă de conservatori. Din acest motiv, primele ideologii liberale au apărat votul cenzitar. În 1977, un partid liberal european a reuşit să formeze un guvern majoritar. Este vorba despre Partidul Social-Democrat Portughez (spaţiul politic al apărării intereselor oamenilor de afaceri a fost cu greu cucerit de democraţii liberali).

Referitor la dinamica partidelor liberale în secolul al XX-lea se observă un declin al acestora, în dauna orientărilor neoliberale şi social-democrate. Acest fenomen se observă şi la partidele din Germania şi Anglia care s-au luptat să-şi menţină o identitate de centru. Liberalii germani au pierdut locurile din Parlamentul European, iar în Bundestag supravieţuiesc prin voturile unei părţi din electoratul creştin-democraţilor. În Marea Britanie, radicalizarea Partidului Laburist, dar şi a orientării Tories, a lăsat neocupat un spaţiu centrist pe care liberal-democraţii au încercat să-l ocupe. În Franţa sau Danemarca, liberalii s-au orientat mai mult spre centru-stânga. În Danemarca, Liberale Venstre a încercat să reprezinte voinţa politică a agricultorilor, dar era sprijinit şi de voturile categoriilor mai religioase ale societăţii daneze. În Franţa, Partidul Republican a format o alianţă cu Partidul Radical şi Centrul Social-Democraţilor, formând Uniunea pentru Democraţie Franceză care a promovat o orientare centristă şi moderată. 

Neoliberalismul este o doctrină liberală care a apărut în raport cu schimbările care au avut loc în decursul secolului al XX-lea şi care acceptă necesitatea unui anumit tip de "inginerie socială". Modificările au fost necesare pentru a spori atractivitatea doctrinei în rândurile păturilor largi ale populaţiei, în condiţiile ascensiunii partidelor social-democrate şi manifestării efectelor sociale nedorite ale politicii liberale. Iniţial, doctrina neoliberală a legitimat intervenţia statului în societate, inclusiv o anumită intervenţie în sectorul economic.

Un reprezentant de seamă al curentului neoliberal este John Maynard Keynes, care susţinea teza intervenţiei statului în societate şi economie. Interveţionismul keynesian a dominat Europa occidentală o mare parte din secolul al XX-lea. Doctrina neoliberală de acest tip susţine un stat al bunăstării pe care John Grey îl numeşte "management politic". El exprima pericolul care rezultă din convingerea că toate contorsiunile practicii pot fi, o dată pentru totdeauna, eliminate din aplicarea unei teorii corecte şi că acesta este pericolul căderii în utopie. Studiile actuale arată că orientarea spre centru a tuturor partidelor europene importante, orientarea către electoratul din clasa de mijloc, care este din ce în ce mai mare şi domină alegerile, sunt determinate de necesitatea satisfacerii unor nevoi materiale şi sociale din ce în ce mai complexe.

Termenii "noua dreaptă", "neoliberalism" sau "neoconservatorism" se află, în prezent, în centrul unor discuţii şi controverse aprinse. Analiştii subliniază că noua politică economică europeană se inspiră atât din tezele liberalismului clasic (teorii economice susţinute de M.Friedman, F.Hayek, R.Nozick), cât şi din noua teorie a managementului politic şi economic, teorie susţinută de cei care văd în modelul asiatic (Taiwan, Coreea de Sus, Japonia sau Singapore) o reuşită, o alternativă la intervenţionismul social al statelor scandinave. Neoliberalismul a fost o reacţie la apariţia şi afirmarea partidelor socialiste, dar conservatorii au susţinut că noii liberali au făcut concesii prea mari socialismului. Pe de altă parte, noii liberali le-au reproşat conservatorilor că rămâneau ataşaţi unor politici liberale perimate, care nu mai serveau scopurilor liberalismului. Acest dialog a constituit una dintre dezbaterile majore ce au marcat scena politică occidentală în secolul al XX-lea. În timpul şi după cel de-al doilea război mondial, liberalismul conservator şi-a recâştigat parţial popularitatea, mai ales când extrema stângă a ajuns să fie considerată o ameninţare la adresa regimurilor liberale. O scurtă perioadă în anii '50, unii intelectuali liberali au susţinut chiar că ideile nu mai contează şi că politica liberală adevărată constă doar în conflictul dintre grupurile de interese şi nu în disputele ideologice. Această poziţie nu a supravieţuit revirimentului polarizării ideologice din anii '60-'70.Nereuşita managementului economic liberal de a prelungi boom-ul economic postbelic şi în ultimul sfert al secolului al XX-lea a contribuit la revitalizarea liberalismului conservator în detrimentul celui social.

 

3.4 Evoluţii actuale ale dreptei în Europa

În evoluţia contemporană a acestor familii politice, este interesantă analiza schimbărilor produse la nivelul ideologiei şi strategiei lor politice. Din punct de vedere al ideologiei, se poate remarca faptul că elementele neoliberale s-au impus, mondializarea economică fiind acceptată drept necesară şi benefică.

În programele politice ale partidelor din familia creştin-democrată se află menţionate, ca probleme esenţiale, nevoia dereglementării, eliminarea rolului statului din gestionarea economică, probleme tipic liberale. În condiţiile afirmării economiei globale, s-a realizat o convergenţă a doctrinelor socio-economice a celor trei mari direcţii, iar această evoluţie a antrenat repercusiuni strategice, o apropiere la nivel organizaţional, stabilind, la nivel naţional, alianţe politice (ex.: Suedia, Italia). La nivel european, Partidul Popular European (PPE) a atras numeroase formaţiuni conservatoare, liberale, deţinând astfel componenta democrat-creştină. PPE cuprinde, în prezent, Partidul Popular Spaniol, Forza Italia, coaliţia finlandeză KOK, Moderaterna suedeză - partide cu caracter politic pragmatic. În interiorul acestei unităţi se păstrează, însă, polarizarea între accentele liberale şi orientările tradiţionale creştin-democrate (Belgia, Olanda, Islanda), deşi dinamica actuală este în favoarea adepţilor ideologiei pragmatice şi modernizatoare. 

Apropierea actuală dintre conservatori şi creştin-democraţi exprimă, aşadar, o reală convergenţă politică, dar mai există diferenţe notabile. Pe plan european, liberalii şi creştin-democraţii se afirmă în favoarea integrării europene şi federalismului, în timp ce conservatorii sunt mai rezervaţi, fiind adepţii apărării suveranităţii naţionale (grupul Pasqua, de Villiers, conservatorii britanici, cei scandinavi). În Marea Britanie, conservatorii conduşi de William Hague au promovat o puternică atitudine euro-sceptică: opoziţia faţă de euro, faţă de Forţa de Reacţie Rapidă etc. Noul lider conservator britanic, Duncan Smith, are o atitudine şi mai puternic euro-sceptică, fiind preocupat în mod deosebit de problema identităţii naţionale. În condiţiile în care este prezentă convergenţa de fond spre o orientare neoliberală, aceste partide se află la guvernare în Spania, Austria, Luxemburg, Islanda, iar în Olanda şi Belgia conduc împreună cu social-democraţii. În acest context, o problemă teoretică de mare interes este evoluţia viitoare a formaţiunilor de dreapta în Europa.

 

 

 

 

 

 

 

 

 

 

4. COORDONATE ALE DINAMICII partidelor politice DE extremă dreapta ÎN EUROPA

 

 

Studiul apariţiei şi dezvoltării grupărilor politice de extremă dreapta constituie un demers necesar prin care se poate realiza o primă identificare, o analiză a cauzelor apariţiei lor, a valorilor promovate, a procedeelor şi mijloacelor de promovare folosite de acestea de-a lungul timpului. În perioada actuală, când extrema dreaptă cunoaşte o puternică revigorare în Europa, o scurtă incursiune istorică arată că multe din cauzele sau motivaţiile situaţiei din prima jumătate a secolului al XX-lea se repetă, dar că se manifestă elemente noi, legate de noul context social-economic european şi internaţional. Studiul surselor, al naturii şi ideologiei extremei drepte relevă faptul că încercarea de a le defini întâmpină numeroase dificultăţi, întrucât opoziţia stânga-dreapta este extrem de ambiguă, folosindu-se în definirea lor termeni la fel de echivoci (naţionalism, populism, extremism, radicalism etc.). Dar, aşa cum afirmă istoricul Eugen Weber, "categoriile supravieţuiesc criticii şi persistă în limbajul şi, deci, în realitatea gândirii şi acţiunii politice". Prezentarea sintetică a extremei drepte îşi propune să surprindă valorile centrale ale mişcărilor de extremă dreapta, tipul de discurs, specificul şi rolul acestor mişcări în diferite ţări ale Europei, precum şi elementele lor comune.

Dacă în anii '60 se punea problema existenţei partidelor de extremă dreapta, actualmente, problema este a instituţionalizării şi ascensiunii politice a acestora, inclusiv a accederii lor la guvernare, în ţări ale Europei occidentale (Austria, Italia, Danemarca, Olanda).

Implantarea partidelor de extremă dreaptă în jocul electoral european a început din deceniul nouă al secolului al XX-lea şi a culminat cu recunoaşterea şi chiar victoria electorală a unora dintre ele în anul 2000 (în Austria, Italia). Înrădăcinarea naţională şi europeană a acestor partide extremiste a avut loc treptat, consolidându-se, iniţial, poziţiile în fiefurile lor electorale, ulterior, cucerind alte zone electorale (Austria, Belgia - regiunile flamande, Franţa). În Franţa, Frontul Naţional a crescut la început mai ales la nivel local, şi dacă în 1995 avea reprezentare în sud, în 1998 cucerise jumătate din zonele departamentale urbane. În Italia, Alianţa Naţională a avut iniţial o puternică reprezentare în centrul şi sudul ţării, ca apoi să cunoască un puternic progres în nord şi în "zona roşie" a Italiei. În Austria a avut loc aceeaşi dezvoltare, de la unităţile de bază ale militanţilor la o creştere sensibilă a numărului de membri şi a reţelei periferice de reprezentare în toată ţara. În 1995, după zece ani, extrema dreaptă austriacă reuşea să obţină peste 20% din voturi, schimbând radical câmpul politic austriac. Aceeaşi strategie de consolidare progresivă a reţelelor periferice ale partidului a urmat, încă din 1984, în Franţa, şi Frontul Naţional, vizând mai ales grupurile sociale din cadrul întreprinderilor. În Belgia, actualmente, mişcarea extremistă de tineret este un partid puternic, bine organizat, cuprinzând asociaţii diverse, un institut naţional de formare, servicii de propagandă şi presă, puternic subvenţionate.

Analiza factorilor acestei creşteri şi a implantării acestor partide în sistemele politice ale ţărilor respective impune o evaluare comparativă, dificilă, mai ales datorită faptului că fenomenul extremei drepte are un caracter multiform şi schimbător, ceea ce impune o abordare din perspective multiple a identităţii extremei drepte europene.

Pentru a putea înţelege ascensiunea extremei drepte la nivel european, trebuie delimitat fenomenul actual, dincolo de modelele lui originare (fascismul italian, naţional-socialismul german) care caracterizează acum doar mici partide nostalgice. Raportarea la moştenirea fascistă este de multe ori ascunsă, chiar negată, deşi sunt prezente elemente tradiţionale, cum ar fi antisemitismul şi violenţa.

Prima problemă care se pune este aceea de a defini un ansamblu de criterii operaţionale relativ obiective. Cercetătorii au încercat să realizeze diferite tipologii ale acestor partide şi clasificări ale lor, dar au întâmpinat numeroase dificultăţi. La început, eforturile de conceptualizare şi de caracterizare s-au centrat pe aspecte legate de ideologie şi pe studierea naturii extremismului contemporan. S-a constatat însă că matricea ideologică a acestuia varia în funcţie de contextul social-politic şi istoric şi era mult prea teoretică, "esenţialistă", în raport cu realitatea contemporană.

Analiştii au remarcat aptitudinea strategică a extremei drepte de a se adapta noului context social-politic, inclusiv angajamentul său neoliberal (Alianţa Naţională din Italia) sau, ca în cazul Frontului Naţional, încercarea de a răspunde electoratului popular. În acelaşi sens, se poate observa strategia complexă a extremei drepte din Danemarca, care a trecut de la miza identitară la retorica antiimigraţie, ca şi schimbările de la nivelul partidului extremist austriac. În ultimii ani, principala direcţie a mişcărilor de extremă dreapta este lupta împotriva mondializării şi globalizării, militând pentru un naţionalism economic protecţionist.

Alţi teoreticieni au sugerat nevoia depăşirii unor definiţii ale extremei drepte în funcţie de ideologie şi au optat pentru un demers din perspectiva analizei dinamicii sistemelor de partide sau a contextului social-economic şi cultural.

Cercetarea de tip istoric relevă faptul că raportarea la ordinea politică dată a fost o constantă a orientărilor de extremă dreapta, dar unele au negat-o radical, altele au dorit înlocuirea ei cu un alt sistem autoritar, în numele păstrării "domniei legii". Mulţi teoreticieni au remarcat faptul că starea de spirit subterană exprimată de extrema dreaptă este pesimistă, promovând ideea unei societăţi ameninţate sau în declin. Numeroşi istorici au subliniat că extrema dreaptă "este produsul decăderii democraţiei", iar sociologii au arătat că integrarea dificilă a celor marginalizaţi, dezavantajaţi economic explică în mare măsură alunecarea spre dreapta a politicii occidentale. Acestora li s-a alăturat clasa de mijloc în formare, nemulţumită de starea de fapt existentă. "Aspiraţia spre salvare, puritate", considerate a fi absente în politica elitei conducătoare, constituie, de aceea, un element definitoriu al formaţiunilor politice de extremă dreapta. 

Mişcările extremiste "se adresează nemulţumiţilor şi sufletelor dezrădăcinate, celor cu vieţi eşuate, celor lipsiţi de securitate economică, persoanelor neinstruite, primitive şi autoritare care există la fiecare nivel al societăţii, care simt nevoia unor măsuri drastice pentru schimbarea societăţii" - observa politologul Seymour Lipset. Mişcările de dreapta sunt însă conservatoare, nu sunt revoluţionare şi "urmăresc să schimbe instituţiile politice pentru a păstra sau restaura pe cele culturale şi economice", în timp ce extremiştii de stânga urmăresc revoluţia socială şi culturală. 

Alţi cercetători, cum este Eugen Weber, completează definiţia dreptei şi, implicit, a extremei drepte, prin "cei trei R": "reacţiune împotriva tendinţelor prezentului", "rezistenţă la schimbare" şi "radicalismul care urmăreşte schimbarea totală a mentalităţilor". Se apreciază că radicalismul propriu mişcărilor de extremă dreapta capătă deseori accente antidemocratice, urmărind extinderea puterii statului chiar prin schimbările cele mai radicale care pot deschide calea spre totalitarism. 

Componenta naţionalistă a mişcărilor de dreapta a împiedicat transformarea atacurilor împotriva ordinii stabilite în atacuri împotriva statului însuşi, ordinea fiind legată de unitatea naţională şi patriotism. Acesta a şi fost unul din punctele esenţiale de demarcaţie între dreapta şi stânga. Naţiunea a devenit un mit cu o putere formidabilă, asemănătoare credinţelor religioase menite a reanima lumea "istovită şi decăzută". "Reînvierea naţională" devine o soluţie propusă de naţionalişti, făcând apel la sursele ancestrale ale existenţei comunităţilor umane; ca şi atunci, un organism bolnav trebuie vindecat magic şi reînviat prin invocarea "rădăcinilor" vieţii. De-a lungul istoriei sale, mişcările extremiste naţionaliste au invocat forţele vitale ale naţiunii.

Diversitatea fenomenului extremei drepte este dată tocmai de naţionalismul militant, fiecare mişcare extremistă de dreapta proclamând "naţiunea", "istoria", "viitorul naţiunii" drept valori supreme. Astfel, mişcările extremiste îşi proclamă intenţia de a se situa deasupra claselor sociale şi a partidelor politice, de a reprezenta nu doar aspiraţiile unei părţi a naţiunii, ci ale întregii naţiuni, vorbind în numele unor idealuri cuprinzătoare (statul, naţiunea, rasa).

Din familia politică a partidelor de extremă dreapta fac parte partide precum Partidul Libertăţii din Austria, Vlaams Blok şi Frontul Naţional din Belgia, Partidul Progresului şi Partidul Poporului Danez (Danemarca), Mişcarea Naţională Republicană şi Frontul Naţional (Franţa), Flamura tricoloră şi Mişcarea Socială Italiană împreună cu Alianţa Naţională şi Liga Nordului (Italia) etc. În Norvegia există un partid omolog celui danez, Partidul Progresului Norvegian. În Elveţia există 3-4 partide de extremă dreapta (Democratic, Partidul Automobilului etc.), iar în Germania există Partidul Naţional Democrat German.

Aceste partide au dobândit, după 1980, relevanţă politică, reuşind, chiar să obţină scoruri electorale în medie de 7%. După 1990, peisajul politic s-a schimbat, partidul austriac de extremă dreapta obţinând 22% la alegerile din 1990. Partidul belgian Vlaams Blok a urcat de la 1,5%, în 1980, la 8,2% în 1990. În Franţa, Frontul Naţional a trecut de la 6,5% la 13,6%, iar în Italia partidele de extremă dreapta, inclusiv Liga Nordului, au obţinut 21% din voturi. Partidul norvegian de extremă dreapta (FRP) a depăşit în deceniul 1980-1990 limita de 10%, iar în Germania partidele de extremă dreapta au trecut de la 1% la 3,4% din voturi.

În concluzie, se poate afirma că în Europa, în deceniul '80-'90, ponderea partidelor de extremă dreapta s-a dublat, un rol important revenind Frontului Naţional din Franţa, ca şi partidelor nordice sau austriece. Aceste partide, însă, reprezintă tipuri diferite, cu o agendă politică specifică. În Scandinavia, acestea sunt partide cu programe politice antifiscale, antietatism, contra statului bunăstării şi a birocraţiei. La acestea, sunt prezente şi trăsături proprii partidelor de extremă dreapta, în general, cum ar fi opoziţia faţă de pluralism, tentaţii autoritare, dorinţa de a nu recunoaşte diferenţele, întărirea statului naţional. După 1990, aceste partide, mai ales cele din Austria şi Franţa, au introdus în discursul lor politic problema imigraţiei şi atitudini xenofobe, etnocentriste şi securitariste.

Referitor la profilul sociologic al electoratului de extremă dreapta, demn de remarcat este faptul că aceste partide au reuşit să atragă electoratul tânăr. Între 1986-1994, Partidul Libertăţii din Austria a câştigat 13 procente la categoria de vârstă 18-29 de ani, iar la alegerile din 1995, partidul lui J.Haider a obţinut 29% din voturile celor sub 30 de ani.

Electoratul Frontului Naţional din Franţa este unul dintre cele mai tinere electorate, situaţie care s-a repetat şi în Belgia. Tinerii de sex masculin, cu nivel scăzut de educaţie, din mediile defavorizate, au constituit electoratul dominant al partidelor de extremă dreapta, deşi în Italia, în 1996, acestea au fost susţinute mai ales de studenţi.

Toate aceste schimbări impun redefinirea partidelor de extremă dreapta, mai ales că discursul lor a depăşit ideologia tradiţională. Actualmente, doar Partidul Naţional Britanic şi cel german mai pot fi considerate cu accente neofasciste. Referinţa la ideologia de tip fascist nu mai este, aşadar, relevantă pentru a defini partidele de extremă dreapta. Se impun ca necesare analize legate de poziţia în spaţiul politic şi atitudinea faţă de sistemul politic. Analiza poziţionării partidelor de extremă dreapta pe axa dreapta-stânga le situează la polul extrem dreptei (pe o axă de la 0 la 10, ocupă poziţia 9,3), în perioada anilor '90. În cazul acestor partide este greu de vorbit despre o ideologie structurată, de sisteme de valori, de sisteme de referinţă coordonate, fiind vorba despre o mentalitate reflectată în discursuri politice elaborate insuficient.

În prezent, discursul politic este în mod clar antisistem, atacând legitimitatea sistemului democratic. Aceste partide folosesc calea legală, parlamentară, dar resping în discurs sistemul politic dat, în special din cauza faptului că, ideologic, acestea sunt în afara regulilor sistemelor democratice, considerând partidele elemente de divizare naţională şi conflict.

Elementul de mare succes electoral îl constituie, însă, politica anti-imigraţie, contra delincvenţei în rândul categoriilor sociale marginalizate, ca şi exploatarea neîncrederii electoratului în sistemul politic, în general. Cercetările arată că în toate ţările europene este prezentă alienarea politică, criza sistemelor politice de care profită electoral partidele de extremă dreapta al căror electorat este, paradoxal, el însuşi format din persoane alienate politic. Pe măsură ce intră în sistemul politic, unele dintre aceste partide atenuează discursul lor radical, cum este cazul Alianţei Naţional şi Ligii Nordului din Italia, care s-au plasat la centru. În acest context, identificarea lor politică devine dificilă, deşi electoratul rămâne, în linii mari, acelaşi.

Studiile motivaţiei votului de extremă dreapta arată că, pentru electorat, în prim-plan se situează motivaţia anti-sistem, anti-politică şi apoi cea legată de nevoia de ordine socială, economică şi imigraţie. Revirimentul extremei drepte a dus la radicalizarea discursului politic pe întregul eşichier politic naţional (Franţa, Germania, Italia) în care au fost respinse sistemele politice tradiţionale. Electoratul mobil, cu un grad mare de alienare politică, se detaşează masiv de partidele tradiţionale, fiind atras de oferta politică a partidelor de extremă dreapta. Efectele mondializării, ca şi ale acţiunii unui "capitalism molecular" au produs şi un fenomen de respingere a integrării europene, în parte valorificate de partidele de extremă dreapta.

În concluzie, se poate afirma că studiul procesului ascensiunii şi instituţionalizării partidelor de extremă dreapta în numeroase ţări europene relevă complexitatea factorilor explicativi, particularităţile fenomenului din fiecare ţară în parte. Dincolo de acest specific, există unele asemănări legate de rolul sistemelor politice, de particularităţile electoratului care relevă cauzele economico-sociale ale fenomenului. În aproape toate cazurile, dezvoltarea mişcărilor extremiste a fost consecinţa directă a impasului sistemelor politice europene tradiţionale, a fracturii dintre partide şi mase, a anulării contractului de încredere care unea cetăţenii de elitele politice conducătoare.

 

 

 

5. Grupurile politice ale Parlamentului European

 

 

Marile familii politice europene se regăsesc reflectate în grupurile politice prezente în Parlamentul European. Potrivit prevederilor Tratatului de la Nisa, intrat în vigoare la 1 februarie 2003, şi al Regulamentului propriu, Parlamentul European este compus din 626 de membri. În prezent, Parlamentul European are opt grupuri politice şi membri independenţi, acestea cuprinzând membri din peste o sută de partide politice naţionale. Componenţa grupurilor politice este următoarea:

· Grupul Partidului Poporului European (Creştin-Democrat) şi al Democraţilor Europeni (EPP- ED) - 232;

· Grupul Partidului Socialiştilor Europeni (PSE) -175;

· Grupul Partidului European Liberal, Democrat şi Reformist (ELDR) - 53; 

· Grupul Confederal al Stângii Europene Unite/Stânga Verde Nordică (GUE/NGL) - 50;

· Grupul Verzilor/Alianţa Liberă Europeană (Greens/EFA) - 45;

· Grupul Uniunii pentru o Europă a Naţiunilor (UEN) - 22;

· Grupul Europa Democraţiilor şi Diversităţii (EDD) - 17;

· Grupul Membrilor Independenţi (NI) - 32.

Componenţa multinaţională a grupurilor politice ale Parlamentului European a fost favorizată încă de la începutul istoriei instituţiei europene. Pentru a se forma un grup parlamentar este necesar un număr minim de 23 de membri ai Parlamentului European, de aceeaşi naţionalitate, însă acesta poate fi şi mai mic (18 pentru grupurile formate din reprezentanţii a două state membre şi 12 pentru grupurile formate din reprezentanţii a trei state membre).

Principalele caracteristici ale grupurilor politice sunt următoarele:

· resurse proprii prevăzute în bugetul Parlamentului;

· administratori specializaţi care pregătesc lucrările sesiunilor parlamentare; 

· participare activă la pregătirea ordinii de zi; 

· dreptul de a depune şi susţine o moţiune de cenzură la adresa Comisiei Europene;

· activităţi proprii (organizare de simpozioane, întocmire de buletine de informare etc.). 

Programele grupurilor parlamentare tind, în general, să depăşească tradiţionala divizare politică stânga-dreapta.

· Grupul Partidului Popular European (Creştin-Democrat) şi al Democraţilor Europeni este cel mai numeros grup politic al Parlamentului European. Cei 232 de membri ai grupului aparţin tuturor celor 15 state membre ale Uniunii Europene (53 - Germania, 37 - Marea Britanie, 35 - Italia, 28 - Spania, 20 - Franţa, 9 - Grecia, 9 - Olanda, 9 - Portugalia, 7 - Austria, 7 - Suedia, 5 - Belgia, 5 - Finlanda, 5 - Irlanda, 2 - Luxemburg, 1 - Danemarca). Preşedintele grupului parlamentar este Hans-Gert Poettering (Germania). Acesta este asistat de 6 vicepreşedinţi care au responsabilităţi specifice în activitatea parlamentară şi cea desfăşurată cu celelalte instituţii europene. Activitatea grupului Partidului Popular European (PPE-DE) s-a axat pe consolidarea instituţiilor europene pe baza respectului legii, a drepturilor fundamentale ale omului şi aplicarea principiului subsidiarităţii, pentru a se asigura progresul şi bunăstarea tuturor cetăţenilor Europei. Potrivit programului politic, PPE-DE "militează pentru o Europă a valorilor, deschisă, unită, umană şi diversă", considerând că realizarea unei Pieţe Unice Europene este principalul ţel al instituţiilor europene, conform prevederilor Tratatelor europene. Partidul Popular European apreciază că dezvoltarea Politicii Europene Comune de Securitate şi Apărare, precum şi reforma instituţiilor europene necesară extinderii Uniunii Europene reprezintă obiectivele de interes ale activităţii desfăşurate de grupul politic european.

· Grupul Partidului Socialiştilor Europeni (PSE) este alcătuit din 175 de membri, fiind condus de Enrique Barón Crespo (Spania). Structura de conducere a PSE cuprinde 15 vicepreşedinţi iar componenţa multinaţională a grupului politic cuprinde membri ai tuturor celor 15 state membre ale Uniunii Europene (35 - Germania, 29 - Marea Britanie, 24 - Spania, 18 - Franţa, 16 - Italia, 12 - Portugalia, 9 - Grecia, 7 - Austria, 6 - Olanda, 6 - Suedia, 5 - Belgia, 3 - Finlanda, 2 - Danemarca, 2 - Luxemburg, 1 - Irlanda). Grupul Partidului Socialiştilor Europeni îşi desfăşoară activitatea în baza Manifestului semnat la Milano, în martie 1999, cu prilejul lucrărilor celui de al IV-lea Congres al Partidului Socialiştilor Europeni. Acest document, semnat de toţi cei 175 de membri ai grupului politic, conţine următoarele teme de lucru de interes european: o Europă a creşterii economice şi a locurilor de muncă; o Europă socială; un mediu sigur; pace şi securitate în lume; reforma instituţiilor europene; drepturile cetăţenilor şi lupta împotriva discriminărilor de orice fel. 

· Grupul Partidului Liberal, Democrat şi Reformist (ELDR) are 53 de membri, preşedintele acestei formaţiuni fiind Graham Watson (Marea Britanie). Biroul executiv al grupului cuprinde 23 de membri, dintre aceştia făcând parte şi Pat Cox, Preşedintele Parlamentului European. Cei 53 de membri ai ELDR fac parte din 11 ţări membre ale Uniunii Europene (11 - Marea Britanie, 8 - Olanda, 8 - Italia, 6 - Danemarca, 5 - Belgia, 5 - Finlanda, 4 - Suedia, 3 - Spania, 1- Franţa, 1 - Irlanda, 1 - Luxemburg). ELDR militează pentru o Europă bazată pe drepturile fundamentale ale omului, democraţie, respectul legii, toleranţă şi solidaritate. Pentru atingerea acestui deziderat, activitatea grupului politic se concentrează pe următoarele teme centrale: realizarea reformelor necesare economiei europene pentru atingerea standardelor dorite de prosperitate şi competitivitate; protecţia mediului; crearea cadrului necesar unui continent liber şi sigur; crearea cadrului necesar extinderii europene şi asigurarea de oportunităţi egale tuturor locuitorilor Europei; o campanie continuă pentru realizarea unui proces politic transparent şi democratic al tuturor instituţiilor europene. 

 

· Grupul Confederal al Stângii Europene Unite/Stânga Verde Nordică (GUE/NGL) este a patra formaţiune politică în ceea ce priveşte numărul de membri - 50. Aceştia reprezintă 10 ţări membre ale uniunii Europene şi 13 formaţiuni politice naţionale (15 - Franţa, 7 - Grecia, 7 - Germania, 6 - Italia, 4 - Danemarca, 4 - Spania, 3 - Suedia, 2 - Portugalia, 1 - Olanda, 1 - Finlanda). Preşedintele grupului politic este Francis Wurtz (Franţa). Apreciind că Uniunea Europeană şi Parlamentul European au fost criticate datorită depărtării de cetăţeni, îndeosebi datorită birocraţiei şi sistemului instituţional greoi, GUE/NGL militează, într-o eră a noilor tehnologii de telecomunicaţii, pentru o Europă diferită - creştere economică, siguranţa angajatului, solidaritate şi un standard social înalt, deschidere şi democraţie, protecţia mediului. Într-o lume din ce în ce mai interdependentă, activitatea Grupului Stângii Europene Unite se îndreaptă spre atingerea unui standard politic ridicat şi a unui continent al bunăstării.

· Grupul Verzilor/Alianţa Liberă Europeană (Greens/EFA) are în compunere 45 de membri din 12 ţări (9 - Franţa, 7 - Belgia, 6 - Marea Britanie, 4 - Germania, 4- Spania, 4 - Olanda, 2 - Irlanda, 2 - Italia, 2 - Austria, 2 - Finlanda, 2 - Suedia, 1 - Luxemburg). Copreşedinţi ai grupului politic sunt Monica Frassoni (Belgia) şi Dany Cohn-Bendit (Franţa). Activitatea Greens/EFA se concentrează în jurul următoarelor teme de interes parlamentar, care au fost adoptate în programul comun al formaţiunilor în anul 1999: reforma Politicii Agricole Comune, noile schimbări climatice, protejarea surselor de apă, sănătatea, energia, politica în domeniul imigrării, problemele globalizării, terorismul internaţional. 

· Grupul Uniunii pentru o Europă a Naţiunilor (UEN) este alcătuit din 22 de membri din 5 ţări membre UE (10 - Italia, 6 - Irlanda, 3 - Franţa, 2 - Portugalia, 1 - Danemarca). Preşedintele grupului politic este Pasqua Charles (Franţa). Această formaţiune politică militează pentru o Europă bazată pe dreptul naţiunilor de a-şi hotărî viitorul, pentru un continent care să-şi respecte cetăţenii, pentru o Europă puternică şi solidară. Solidaritatea grupurilor sociale, a regiunilor Europei trebuie să contribuie la atingerea unor standarde comune ale tuturor ţărilor europene pentru atingerea dezideratelor cetăţenilor: stoparea declinului calităţii vieţii, pentru prosperitate, cooperare, securitate şi deschidere între toate naţiunile lumii. 

· Grupul Europa Democraţiilor şi Diversităţii (EDD) este alcătuit din 17 membri (9 - Franţa, 3 - Marea Britanie, 3 - Olanda, 2 - Danemarca). Preşedintele grupului politic este Jens-Peter Bonde (Danemarca). EDD reprezintă o formaţiune deschisă care are la baza activităţii sale Declaraţia Drepturilor Omului şi democraţia parlamentară. EDD contribuie la crearea unei Europe a naţiunilor stabilă şi democratică, construită pe diversitate şi cultură. 

